AlexejDobrolubov/national_council_slovak_2010 huggingface dataset:
88. schôdza NR SR - 3.deň - B. popoludní
Dátum: 2023-03-16
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

106. Ďakujem pekne za slovo. Ďakujem predkladateľom a ďakujem aj tebe, Peter, za toto vystúpenie. Sporadicky, by som povedal, sa toto v Národnej rade, táto téma objavuje a ja to chválim, je to dobré, že sa objavuje, pretože historickú pamäť netreba v týchto veciach určite vymazávať. Totiž tieto krivdy, ktoré sa tu páchali nielen na rómskom a židovskom obyvateľstve, aj na ďalších skupinách ľudí, sa tu neustále vracajú. Aj teraz čo vidíme, čo sa deje, aj moja predrečníčka o tom hovorila, je to veľmi-veľmi smutné, že nedokážeme ako spoločnosť, ako celok toto odsúdiť. Ty si v svojom, v svojej rozprave povedal, viackrát si sa pýtal: dokážete odsúdiť činy druhej svetovej vojny? Ja by som ťa poopravil, zločiny. Sú to zločiny, sú to zločiny volajúce do neba, keď nevinní ľudia sú odvlečení, keď sú deti odvlečené od svojich rodičov, ako sa to deje aj teraz na Ukrajine, a sú zavlečené do Ruska. Pretože fašizmus v rôznych podobách sme tu mali a dokonca máme aj teraz. Žiaľ, tí diktátori, tí zločinci histórie a súčasnosti by si mohli podať ruky. A všetci nad ich činmi roníme slzy, plačeme, upozorňujeme na to, žiaľ, vracia sa to. Preto ešte raz ďakujem za pripomínanie toho, netreba tú historickú pamäť vymazávať.
88. schôdza NR SR - 2.deň - A. dopoludnia
Dátum: 2023-03-15
Poslanec: Šefčík, Marek (OĽANO)
Druh vystúpenia: Vystúpenie v rozprave

8. Ja poviem ešte, ešte zopakujem to, čo som povedal na úvod. Lebo mnohí poslanci to nepočuli, aby to odznelo. Chcem, aby to odznelo. Tento problém, ktorý sme si navyrábali, mohol byť za nami pred mesiacom a pol, keď sme mohli hlasovať o tom. Len jedna nemenovaná poslankyňa tu vyvolala rozruch a posunulo sa takým spôsobom hlasovanie o mesiac a pol. O jedenástej dnes budeme hlasovať o návrhu zákona.
88. schôdza NR SR - 2.deň - A. dopoludnia
Dátum: 2023-03-15
Poslanec: Šefčík, Marek (OĽANO)
Druh vystúpenia: Vystúpenie v rozprave

9. Ďakujem pekne, pán predsedajúci, pán minister, vážené kolegyne, kolegovia, stala sa taká vec, že pozmeňujúci návrh, ktorý, ktorý podával predo mnou kolega poslanec Ján Szőllős, bol prečítaný podľa mojich informácií so zlým dátumom účinnosti, a preto to nutne potrebujeme opraviť. Nedá sa to inak len tak, že ten pozmeňujúci návrh prečítam ja. Malo by to byť podstatne kratšie, podstatne, podstatne kratšie ako to, čo som tu čítal pred chvíľou. Takže idem na to. Bez odôvodnení, odôvodnenie k tomuto pozmeňujúcemu návrhu máte v rozprave pána poslanca Jána Szőllősa. Takže idem na čítanie toho konkrétneho pozmeňujúceho návrhu. Pozmeňujúci a doplňujúci návrh poslanca Národnej rady Slovenskej republiky Jána Szőllősa a Mareka Šefčíka k návrhu zákona, ktorým sa mení a dopĺňa zákon č. 87/2018 Z. z. o radiačnej ochrane a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 17/1992 Z. z. o životnom prostredí v znení neskorších predpisov. 1. V čl. I sa za bod 140 vkladá nový bod 141, ktorý znie: „141. V § 34 ods. 7 sa za slovo „spaľovania" dopĺňajú slová „úpravy, spracovania, skladovania, ukladania, manipulácie alebo iného spôsobu nakladania". Nasledujúce body sa primerane prečíslujú. 2. V čl. I v bode 308 sa § 163b dopĺňa odsekom 5, ktorý znie: „(5) Zmluvy týkajúce sa úpravy, spracovania, skladovania, ukladania, manipulácie alebo iného spôsobu nakladania s rádioaktívnym odpadom, ktorý nebol vyprodukovaný na území Slovenskej republiky, ktoré boli uzatvorené podľa predpisov účinných do 14. apríla 2023, zostávajú v platnosti do doby, na ktorú boli uzatvorené, ak nie sú v rozpore s predpismi účinnými od 15. apríla 2023 alebo budú uvedené do súladu s nimi do šiestich mesiacov od účinnosti tohto zákona, bez možnosti predĺženia týchto úpra... týchto zmlúv dodatkami." (Rečník sa odmlčal.) Blanár, Juraj, podpredseda NR SR O čo ide, pán poslanec? Šefčík, Marek, poslanec NR SR 3. Za čl. I sa vkladá nový čl. II, ktorý znie: „Čl. II Zákon č. 17/1992 Zb. o životnom prostredí v znení zákona č. 127/1994 Z. z., zákona č. 287/1994 Z. z., zákona č. 171/1998 Z. z., 211/2000 Z. z., zákona č. 332/2007 Z. z. a zákona č. 388/2021 Z. z. sa mení a dopĺňa takto: 1. „V § 14 sa za slovo „spaľovania" dopĺňajú slová „úpravy, spracovania, skladovania, ukladania, manipulácie alebo iného spôsobu nakladania". 2. Za § 34a sa vkladá nový § 34b, ktorý znie: „§ 34b Prechodné ustanovenie k úpravám účinným od 15. apríla 2023. „Zmluvy týkajúce sa úpravy, spracovania, skladovania, ukladania, manipulácie alebo iného spôsobu nakladania s rádioaktívnym odpadom, ktorý nebol vyprodukovaný na území Slovenskej republiky, ktoré boli uzatvorené podľa predpisov účinných do 14. apríla 2023, zostávajú v platnosti do doby, na ktorú boli uzatvorené, ak nie sú v rozpore s predpismi účinnými od 15. apríla 2023 alebo budú uvedené do súladu s nimi do šiestich mesiacov od účinnosti tohto zákona, bez možnosti predĺženia týchto zmlúv dodatkami."." Nasledujúce články sa primerane prečíslujú.
88. schôdza NR SR - 1.deň - B. popoludní
Dátum: 2023-03-14
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

124. Ďakujem. Nemôžem reagovať na niektorých ľudí, ktorí reagovali aj na mňa, žiaľ, nebudem, budem reagovať na to, čo odznelo. Pani predkladateľka, ďakujem, že ste sa prihlásili ešte v rozprave, že môžme na to zareagovať a nielen v záverečnom slove. Súhlasíte s tým, aby každé dieťa malo matku? Dajme takú petíciu. A koľko ľudí ju podpíše? Stotisíc? Dvestotisíc? Viac? Ale nám ide o to, aby to bolo vykonateľné. A keď raz to nie je vykonateľné v praxi a spôsobí to obrovské problémy, tak skúste pochopiť aj nás, ktorí sme sa snažili to tým pozmeňovákom upraviť tak, aby to bolo vykonateľné v tej praxi. Vy hovoríte, že odmietate tézu, že všetci lekári sú proti. Ale to tu nikto nepovedal. Vy si vymyslíte a poviete to v rozprave. To tu nikto nepovedal, že všetci lekári sú proti. Vy ste povedali, že len tí, možno len tí, ktorí sú tu v pléne. Ale to nie je pravda. Hlavný odborník na pediatriu, veď to pani profesorka Horváthová niektoré, niektorých ľudí vymenovala, resp. inštitúcie, ktoré, ktorých sa to priamo bytostne týka, táto zmena zákona, a nesúhlasia s tým. Tak si nevymýšľajte! Lekár povie, znova ste zopakovali, lekár povie, že je to škodlivé a že pri tomto úkone nemôže byť sprievod. Ale veď s tým nemáme problém. Veď áno, je to tak, lenže my to chceme rozšíriť aj na iné veci, nielen na ten úkon, ale napríklad aj na nedostatok miesta v nemocnici. Pretože ešte raz zopakujem, hm, už nezopakujem, lebo nemám čas. Ďakujem.
60. schôdza NR SR - 5.deň - B. popoludní
Dátum: 2022-03-22
Poslanec: Šimko, Jozef (-)
Druh vystúpenia: Vystúpenie s faktickou poznámkou

105. Ďakujem pekne za slovo. Vážený pán predsedajúci, vážené kolegyne, kolegovia, ak dovolíte, by som povedal zopár slov na vystúpenie pána Mazureka. Pán Mazurek, vieš, že si ťa vážim, ale na tú vec mám kus iný názor. Pochádzam z okresu Rimavská Sobota, kde máme komplet 107 obcí a miest. Z týchto 107 obcí máme 3 mestá, ostatné sú dediny. Vážení priatelia, v okrese Rimavská Sobota možnože máme 20-22 obcí, kde žijú Rómovia, vo väčšine, samozrejmá vec, a sú obce, kde je až 99 % občanov rómskeho pôvodu. Napríklad taká Barca, taký Sútor, ja neviem, ďalšie Pavlovce a tak ďalej a tak ďalej, Rimavská Seč. Sú tam obrovské problémy. Milan, pri všetkej úcte, ja ti teraz poviem otvorene, tam nenájdeš jedného človeka v týchto obciach, ktorý má stredoškolské vzdelanie, a potom sa ťa pýtam, ako to chceš vyriešiť, tento zákon, pretože niekto musí zastupovať. A na druhej strane ti hovorím, že analfabet, ale však toho analfabeta si zvolili občania tam v tej obci. Však nech si ho majú tam za tie štyri roky, a keď dovedie obec do nútenej správy, aj to je ich robota. To sa, bohužiaľ, v týchto obciach, kde nemajú stredoškolské vzdelanie títo ľudia, to sa v žiadnom prípade nedá, nedá vyriešiť. Ty hovoríš, že 50 obcí v rámci, alebo teda hovoril, myslím, niekto, ďalší kolega, že 50 obcí, pán Kočiš, že majú v podstate obce, alebo teda sú obce, kde nemajú starostovia stredoškolské vzdelanie. Len v okrese Rimavská Sobota, ja si dovoľujem povedať, možnože je viac ako 20 takýchto obcí. A možno, že sa nájde 1-2 obce, že teda skrátka nevedia, lebo majú isté problémy, ale ja si stojím za tými starostami v okrese Rimavská Sobota, že i napriek tomu, že nemá stredoškolské vzdelanie, dostal tú dôveru a vedie obec v poriadku. Ďakujem pekne.
55. schôdza NR SR - 10.deň - B. popoludní
Dátum: 2022-02-17
Poslanec: Šimko, Jozef (-)
Druh vystúpenia: Vystúpenie s faktickou poznámkou

81. Ďakujem pekne. Vážená pani ministerka, vážený pán predsedajúci, vážené kolegyne, kolegovia, hneď na úvod by som dal jednu takú zaujímavú otázku. Kto vlastne presadzuje reformu súdnictva v rámci celej Slovenskej republiky? Ja osobne som presvedčený, že samotní sudcovia či zamestnanci súdov toto nepresadzujú. Už mesiace, dámy a páni, sledujem odpor našich sudcov v rámci jednotlivých častí republiky proti tejto reforme súdnictva. Najprv to bol tvrdý politický zápas i v našom regióne, dole na Gemeri a Malohonte. Chvalabohu sa to od toho upustilo. Však sa pamätáme, že najprv odznela tu otázka alebo teda návrh, že dôjde k zrušeniu Okresného súdu v Revúcej, ako aj vo Veľkom Krtíši. Potom pani ministerka presadzovala zrušenie nášho Krajského súdu v Banskej Bystrici. No, chvalabohu, ani toto dnes v parlamente neprešlo. Dnes tu pred parlamentom, dámy a páni, však to už tu odznelo aj pán Kotleba to pred chvíľou povedal, boli stovky sudcov, predsedovia okresných i krajských súdov. Ale dajme si otázku, dámy a páni, čo to vlastne znamená? Znamená to, že nesúhlasia s reformou súdnictva, ktorá je predkladaná práve pani ministerkou, pani Kolíkovou. No i napriek tomu už z úst jednotlivých našich kolegov poslancov tu odznievajú prívlastky, citujem, "máme skorumpované súdnictvo" a podobné urážlivé slová. Áno, súhlasím s tým, že mali sme tu biele vrany, ale na druhej strane si musíme uvedomiť, že tým urážajú tisíce našich sudcov, ktorí sa snažia vykonávať svoju práce čestne a svedomite. Treba však povedať, že tento pripravovaný, táto pripravovaná reforma to, bohužiaľ, nerieši a nerieši to už vôbec vytvorením mestských súdov v Bratislave či v Košiciah. Takže ja len toľko k tomu, pani ministerka, ja tento váš návrh zákona v žiadnom prípade nemôžem podporiť.
55. schôdza NR SR - 9.deň - A. dopoludnia
Dátum: 2022-02-16
Poslanec: Šimko, Jozef (-)
Druh vystúpenia: Vystúpenie s faktickou poznámkou

140. Ďakujem pekne. Vážený pán podpredseda, vážený pán minister, vážené kolegyne, vážení kolegovia, ja sa priznávam, že nemám dobrý pocit z jednotlivých vystúpení našich poslancov Národnej rady Slovenskej republiky. Mám skutočne taký pocit, že rozdúchavajú tu národnostné problémy, národnostné vášne. A to by sme v žiadnom prípade robiť nemali. Ja poukážem konkrétne, ako žijeme my na Gemeri. Dámy a páni, len v samotnom meste Rimavská Sobota žije 22-tisíc obyvateľov a z toho je 31 % občanov maďarskej národnosti. Zároveň máme 4 % občanov rómskej národnosti, čo síce nie je pravda, lebo skutočnosť je taká, že v samotnom meste Rimavská Sobota máme asi 7-tisíc občanov rómskej národnosti, ale oni sa zrejme nepriznávajú k svojej národnosti. Dámy a páni, zásadne odsudzujem tých ľudí, ktorí v podstate delia občanov na občanov druhej kategórie, pretože u nás to skutočne nie je. Poukážem konkrétne na problém, aký je v rámci mesta Rimavskej Soboty. Ja mám prednostu mestského úradu pána JUDr. Štefana Szántóa, ktorý je maďarskej národnosti. Môj viceprimátor Ing. Ladislav Rigó bol jedenásť rokov viceprimátorom, je takisto maďarskej národnosti. My to tam nerozdeľujeme. Máme tam pokoj a kľud. A ja ako dlhoročný primátor mesta Rimavskej Soboty robím všetko pre to, aby sa tie národnostné problémy a vášne, aby sme to v každom prípade eliminovali. Preto vyzývam každého jedného poslanca Národnej rady Slovenskej republiky, aby krotil svoje vášne, pretože my nie sme tu na to, aby sme práve my poslanci Národnej rady rozdúchavali národnostné vášne. Tak len toľko, pán predseda. Ďakujem pekne.
55. schôdza NR SR - 5.deň - B. popoludní
Dátum: 2022-02-09
Poslanec: Šimko, Jozef (-)
Druh vystúpenia: Vystúpenie s faktickou poznámkou

110. Ďakujem pekne. Vážený pán minister, vážená pani Cigániková, ja skutočne vopred prehlasujem, že ja nemám problém podporiť tento vládny návrh zákona, pretože mám taký pocit, že zrejme by mu to mohol pomôcť v rámci celej Slovenskej republiky. Ale na druhej strane už tu niektorí kolegovia povedali, že hrozí nám skutočne kolaps v zdravotníctve, a práve preto treba sa zamyslieť, ako to tam výnsť. Ja som konzultoval tento, tento stav s pánom MUDr. Urbánim z Banskej Bystrice, gynekológom, určite ho poznáte, pán minister, s ktorým sme to rozobrali. A on jednoznačne povedal a ja tiež tvrdím, že je potrebné doplniť tento zákon, abo, aby zahraniční zdravotnícki pracovníci mohli vykonávať dočasnú odbornú činnosť aj v poliklinických a iných zdravotníckych zariadeniach. Musí však byť zabezpečený odborný dohľad. Toto by som navrhoval, pán minister, aby sme to nejakou formou zabudovali, zakomponovali do tohto návrhu zákona, to je jedna vec. Pán minister, teraz využijem vašu prítomnosť, vy ste v podstate, keď sme spolu hovorili, vy ste sľúbili toľko, že v Rimavskej Sobote pomôžete vybudovať tú našu nemocnicu a jednoznačne ste povedali, že pomôžete v Rimavskej Sobote vybudovať. Ja som rokoval s generálnym riaditeľom aj s riaditeľom nemocnice v Rimavskej Sobote asi pred dvoma týždňami a oni ma ubezpečili, dokonca už aj projekt plánov mali, mi predložili, že áno, ide sa tam budovať nemocnica práve taká, aká je vybudovaná v Michalovciach. Samozrejme, by sa to malo zafinancovať z plánu, fondu obnovy a odolnosti. Ja vás prosím, vážený pán minister, fakt tá situácia je kritická. Viete veľmi dobre, že občania boli rozhorčení práve v Rimavskej Sobote, však bol tam aj predseda Národnej rady. A bolo by dobré, keby ste sľub dodržali, aby sme tú nemocnicu v Rimavskej Sobote nejak začali budovať. Takže ďakujem veľmi pekne, len toľko.
51. schôdza NR SR - 10.deň - B. popoludní
Dátum: 2021-12-08
Poslanec: Šimko, Jozef (-)
Druh vystúpenia: Vystúpenie s faktickou poznámkou

58. Ďakujem pekne. Vážený pán predsedajúci, vážený pán Tomáš, vážené kolegyne, kolegovia, nebudem už opakovať známe skutočnosti, ale len konštatujem fakt, a nie je to len skutočne môj názor, že pandémiu, bohužiaľ, na Slovensku nezvládame a riešime toto akože neúspešne. Áno, dôkazom sú aj najmä dve skutočnosti. V druhej vlne sme mali najviac zomrelých z vyspelých krajín a v súčasnosti sa radíme medzi svetovú špičku. Dámy a páni, uvažujte, svetovú špičku v nakazenosti! Ľudia sa nás tu skutočne právom pýtajú, že prečo je tomu tak. A sú to oprávnené otázky. Na základe výstupov z médií z vlastných skúseností robia svoj jednoduchý záver a konštatujú, že vinou tvrdej straníckej politiky, kde každá strana sleduje svoje záujmy, sa hrá na vlastnom piesočku, je naša spoločnosť, bohužiaľ, dámy a páni, kolegovia, pán Tomáš, je rozdelená. Ľudia, áno, ľudia, ktorí žijú dole, napríklad aj na juhu Banskobystrického kraja, najmä v menej rozvinutých okresoch, sú vedomí, že každá reforma má svojich víťazov. Ale na druhej strane musíme povedať, že má aj svoje obete a poškodených a vždy sa nájdu politici, ktorí túto skutočnosť využívajú na získavanie pochybnej, áno, pochybnej popularity. Aj preto mnohí neveria politikom, vážené kolegyne, kolegovia, a aj preto naša spoločnosť, bohužiaľ, dnešného dňa, v dnešnej dobe je rozdelená. Vrátim sa ale k problémom s pandémiou a pokúsim sa aj dať nejaké riešenie. Všetci vieme, že zaočkovanosť našej dospelej populácie je nedostatočná. Je pod úrovňou v okolitých krajinách. Podľa oficiálnych údajov je až 83 % pacientov liečených v nemocniciach s COVID-19. Títo ľudia sú nezaočkovaní alebo má len jednu dávku vakcinácie. Poznáme aj tú smutnú skutočnosť, že aj na umelej pľúcnej ventilácii sú najmä nezaočkovaní, z ktorých vysoké percento podľahne tejto zákernej chorobe. Dámy a páni, a preto vyzývam... (Prerušenie vystúpenia časomerom.)
51. schôdza NR SR - 9.deň - B. popoludní
Dátum: 2021-12-07
Poslanec: Šimko, Jozef (-)
Druh vystúpenia: Vystúpenie s faktickou poznámkou

101. Ďakujem pekne za slovo, vážený pán predsedajúci. Vážený pán kolega, pán Šudík, ja som si vás podrobne vypočul, aj tú príhodu s tou starenkou z Humenného. Verte mi, že tá situácia nie je taká len na východe Slovenska v Humennom. A taká istá situácia je aj na juhu Banskobystrického samosprávneho kraja. Tam tie dôchodky tiež sú 300-400-eurové. A s takými istými problémami sa boria aj títo naši dôchodcovia aj v okrese Rimavská Sobota, Lučenec, Poltár, Revúca, Rožňava a tak ďalej a tak ďalej. Ale ja by som tu chcel na jednu vec poukázať. Pán Matovič navrhoval sumu 500 eur plus 100 eur. Ja som pred chvíľou vyzval pána Matoviča, aby uvažoval nad tým, či by sa nedalo zmeniť, tá suma, 500 plus 100 na 300 plus 300. A prečo to navrhujem? Tých 500 eur za očkovanie v podstate by šlo možnože v mesiaci marec, apríl, máj budúceho roku. Ja navrhujem, aby tá tristovka z tých 600 eur, aby to išlo do konca mesiaca január, aby sme v prvom rade tým našim dôchodcom pomohli, či na východe, či na strednom Slovensku. A, kolegyne, kolegovia, ja som tento návrh v podstate do určitej miery už aj predrokoval aj s pánom predsedom Národnej rady, s pánom Kollárom. Verte mi, že nebol proti. Ak ste počuli aj pána Tomáša, aj on naznačil, že toto by snáď bolo riešenie. Alebo napríklad aj dokonca aj pán Kotleba, že dalo by sa nad tým uvažovať. Vážené kolegyne, kolegovia, ak chceme, aby tento zákon prešiel do druhého čítania, aby sme to mohli v podstate o tom hovoriť ďalej, prosím vás, vážený pán predseda, vážený pán minister, uvažujte nad tým, či by sa to nedalo zmeniť. Pretože ak to nezmeníte vy, iný to nevie zmeniť. Tak v tom prípade sa stane to, že tento zákon pôjde do zabudnutia a nedostane ani jeden dôchodca nič. Ani zaočkovaný, ale ani dôchodca nad 63, 64 rokov. Tak preto vás prosím, vážený pán Matovič, zvážte tento návrh. Ak to dáte, dáte prísľub, som presvedčený, že to ľudia podporia do druhého čítania. Ďakujem pekne.
51. schôdza NR SR - 9.deň - B. popoludní
Dátum: 2021-12-07
Poslanec: Šimko, Jozef (-)
Druh vystúpenia: Vystúpenie s faktickou poznámkou

57. Ďakujem pekne. Vážený pán predsedajúci, vážený pán minister, vážené kolegyne, vážení kolegovia, dnes tu hovoríme predovšetkým o dôchodcoch a ochrane ich zdravia. Zároveň hovoríme o motivácii dať sa zaočkovať a zároveň o pomoci gastrosektoru a iným službám. Ja osobne riešenie tohoto problému nevidím ako nutné zlo, ale práve naopak, ako vyšší princíp ľudskosti a politiky pre našich občanov. Ja som tento návrh, vážené kolegyne, vážení kolegovia, podporil a skutočne som rád, že prešiel do skráteného legislatívneho konania a dnes už s chladnejšou hlavou a uváženejšie môžeme o tomto dôležitom návrhu rokovať. Tu však pripomínam, že sa o všetkom malo rokovať a snažiť sa dôjsť ku kompromisu. Na škodu veci politici neboli ochotní a nikdy sa, niekedy sa môže zdať, že svoje návrhy ani nemysleli, nemysleli vážne. Vážené kolegyne, kolegovia, ja v piatok, keď sa hlasovalo o tomto zákone, ja som dostal nejeden telefonát od našich dôchodcov priamo z mesta, z okresu Rimavská Sobota, kde ma prosili, aby som tento, tento zákon podporil. Pretože tu ide o peniaze. Ľudia, ktorí sú v podstate v týchto menej rozvinutých okresoch, dostanú financie. Ja vám konkrétne poukážem na čísla. Len v samotnom meste Rimavská Sobota máme 5 147 občanov nad 60 rokov. Ja som si to nechal vyhodiť včera. To znamená, že z celkového počtu tých 22-tisíc ľudí je 5 147 občanov. To znamená, do Rimavskej Soboty dostaneme cirka, cirka 3 mil. eur viac. Preto, vážený pán predsedajúci, vážený pán minister, vidím, že tu ste, pán Matovič, ak tento návrh prejde do druhého čítania, ja navrhujem nad 60 rokov 300-eurovú poukážku za vakcináciu za určených podmienok a 300 eur v hotovosti každému dôchodcovi ako finančnú výpomoc na zmiernenie zdražovania a inflácie. Ďakujem pekne.
48. schôdza NR SR - 14.deň - A. dopoludnia
Dátum: 2021-11-11
Poslanec: Šimko, Jozef (-)
Druh vystúpenia: Vystúpenie s faktickou poznámkou

130. Ďakujem pekne. Vážený pán podpredseda, vážený pán minister, vážené kolegyne, kolegovia. Hneď v úvode by som chcel povedať, že plne sa stotožňujem s vystúpením predsedu SMER-u - sociálna demokracia pána Roberta Fica. Uvedomme si už konečne, že my prehlbujeme nedôveru občanov Slovenskej republiky, a dovolím si teda zopakovať slová pána, pána Kuffu, že my ideme vyvolať vojnu s národom, vážené kolegyne, kolegovia, týmto zákonom. Však uvedomme si už konečne, že tu bola miliarda minutá na nezmyselné testy a na lotérie. Na nezmyselné testy a lotérie. A teraz si dajme otázku, čo nám to pomohlo v rámci celej Slovenskej republiky. Situácia sa nezlepšuje, práve opak je pravdou. Situácia sa zhoršuje. Však povedal to aj bývalý minister zdravotníctva pán Krajčí, ktorý otvorene povedal, že ten COVID roznášajú práve ľudia, ktorí sú zaočkovaní, a niečo má to, do čoho to po... čo povedal. Ale poukážem aj na slová pána predsedu, pána Fica, však reagujem na jeho slová, on poukázal na kritickú infraštruktúru, ale nepovedal to otvorene, pre občanov, ktorí toto sledujú, toto zasadnutie parlamentu. Vážení priatelia, uvedomme si už konečne, že tento zákon, ktorý v podstate ukladá, ukladá firmám, zamestnávateľom, kontrolovať svojich podriadených. A čo, keď tí pekári odmietnu predložiť tieto doklady, a čo národ nebude mať chlieb? Aká vyhláška sa vzťahuje na vstup napríklad občana na úrady, či to je samospráva, alebo štátna správa? To zatiaľ, pán minister, skúste nám to vysvetliť, akou formou to máme riešiť ako starostovia, primátori, že či tí ľudia v danom prípade majú právo vstúpiť na ten úrad, pretože ak nebudú môcť vstúpiť, však to je zákaz vychádzania, to si konečne uvedomme. Takže treba sa aj nad týmto zamyslieť a verím, že pán minister mi to povie.
48. schôdza NR SR - 13.deň - B. popoludní
Dátum: 2021-11-10
Poslanec: Šimko, Jozef (-)
Druh vystúpenia: Vystúpenie s faktickou poznámkou

76. Ďakujem pekne. Vážený pán predseda, vážený pán minister, vážené kolegyne, vážení kolegovia, prejednávame tu bod stratifikácia nemocníc, to znamená reforma našeho zdravotníctva, našich nemocníc. Kolegyne, kolegovia, ak dovolíte, ja by som povedal zopár viet o rimavskosobotskej nemocnici. My v podstate v Rimavskej Sobote, pán minister, minule sme o tom práve spolu hovorili, má celkom stotridsať... teda je, má 135-ročnú históriu. Máme 680 zamestnancov, to znamená, že teda v danom prípade je to najväčší zamestnávateľ v rámci mesta alebo okresu Rimavská Sobota. Je to Svet zdravia a dovolím si povedať, že títo páni sa starajú skutočne kvalitne o zdravie našich občanov. Máme 382 lôžok, ročne hospitalizujeme 14-tisíc pacientov, spádová oblasť je pre 143-tisíc občanov. Ročne máme 1 250 pôrodov a 3 200 operácií. Dámy a páni, vážený pán minister, určite máte informácie, že v Rimavskej Sobote ste mali.... mali sme oddelenia infekčné, krčné, pľúcne, očné, to sa ešte zrušilo v minulosti a podľa slov pána primára chirurgického oddelenia, pána Dr. Juhásza, ktorý jednoznačne povedal, že ak dôjde k takejto stratifikácii nemocníc práve v Rimavskej Sobote, tak sa stane to, že sa zruší aj detská chirurgia, aj pôrodníctvo. Pán minister, občania sú skutočne pobúrení, pretože my sa máme dostať do piatej tzv. kategórie, to znamená, to znamená komunitnej nemocnice, a tým pádom sa, znamená toľko, že komunitná nemocnica znamená toľko, že bude doliečovák. No občania sú pobúrení. Ja nehovorím, že to sú, nie sú klamlivé informácie, alebo že sú to hoaxy, to nie, ale treba tých ľudí upokojiť, uspokojiť, ako ste vy, pán minister, minule ste mi povedali, že vy ručíte za to, ale situácia je v Rimavskej Sobote skutočne vážna. Tí ľudia sa boja, že im dôjde k zrušeniu nemocnice. Prosím vás, vysvetlite im.